《坐亭有感与友清话二首 其一》
明代·夏良胜

微暑侵凉晴半阴，养花天为主人深。除教蔓草开三径，恨不松根长百寻。

东郭梵音鲸入壑，西山瀑布练飞岑。坐中有客闲评史，几见丹心照古今。

作者简介：（1480—1538）明江西南城人，字于中。正德三年进士。授刑部主事，调吏部，进考功员外郎，以谏南巡，被杖除名。嘉靖初复职。以争“大礼”，阻张璁等超擢，遭忌恨。迁南京太常少卿。被仇者所讦，谪戍辽东。有《东洲初稿》、《中庸衍义》、《铨司存稿》。